Праца Э. Гудавічуса складаецца з 8 частак і 39 невялікіх глаў, мае падрабязнае (на 7 старонках) рэзюме на англійскай мове, імянны і геаграфічны паказальнікі. У трох дадатках закранаюцца некаторыя крыніцазнаўчыя аспекты: старое пытанне пра аўтэнтычнасць славутага "Слова пра паход Ігараў" і кароткія (па адной старонцы) нататкі пра два паведамленні заходнееўрапейскіх крыніц сярэдзіны ХІІІ ст. наконт Літвы. Аб вельмі грунтоўным навуковым узроўні выдання сведчыць колькасць спасылак: на 298 старонак асноўнага тэксту іх прыходзіцца 2656, ці ў сярэднім амаль па 9 спасылак на старонцы. Да недахопаў можна аднесці поўную адсутнасць ілюстрацыйнага матэрыялу, асабліва картаграфічнага.